Κώστας Νικολόπουλος

Ο Κώστας Νικολόπουλος  (γεν. 17 Ιουλίου 1952 στην Ίκλαινα Μεσσηνίας) είναι τραγουδοποιός και συνθέτης. Το έργο του συνδυάζει τη σύγχρονη ελληνική δημιουργία με αυτή της παραδοσιακής μουσικής. Συνέθεσε πολλά μουσικά έργα. Οι πιο γνωστοί δίσκοι του είναι οι: Περιμένοντας τα καλοκαίρια (1979), Παράπονα της πλώρης (1981), Για όσους αγαπάνε (1987), Χαρέμι των αγγέλων (1992), Χορός η ζωή (1996), A Wave of Melodies (2003).

Βιογραφία
Ο Κώστας Νικολόπουλος γεννήθηκε στην Ίκλαινα Μεσσηνίας του Δήμου Πύλου του Νομού Μεσσηνίας στις 17 Ιουλίου 1952. Ήταν το πρώτο παιδί του  Παναγιώτη Νικολόπουλου, που ήταν δημόσιος υπάλληλος και της Βασιλικής Νικολοπούλου. Δεύτερο παιδί στην οικογένεια, η αδελφή του Κώστα, Χριστίνα Νικολοπούλου. Μαθήτευσε τα πρώτα χρόνια της υποχρεωτικής δημόσιας εκπαίδευσης στο δημοτικό σχολείο της Αλαγονίας, καθώς ο αγρονόμος πατέρας του, είχε συχνές μετακινήσεις, λόγω της ιδιαιτερότητας του λειτουργήματος του και εργαζόταν την περίοδο εκείνη σε αυτήν την πρώην κοινότητα της Καλαμάτας. Την πρώτη τάξη του Γυμνασίου την τελείωσε στο Α΄ Γυμνάσιο Αρρένων Καλαμάτας, αφού όλη η οικογένειά του είχε μεταφερθεί στην πρωτεύουσα του Νομού Μεσσηνίας. Οι εκ νέου μετακινήσεις της οικογένειας στα Καλάβρυτα του Νομού Αχαΐας, στην Ακράτα και τέλος το 1967 στην Αθήνα, όπου πλέον εγκαθίστανται μόνιμα, δημιουργούν στον Κώστα Νικολόπουλο μεγάλους προβληματισμούς και η καλύτερη διέξοδος είναι η περισσότερη ενασχόληση με την μουσική.

Μουσική εκπαίδευση 
Στη φιλαρμονική του Δήμου Καλαμάτας έγινε η πρώτη επαφή του Κώστα Νικολόπουλου με τη μουσική, κυρίως σε θεωρητικά μαθήματα. Με τη μετακίνηση του συνθέτη στα Καλάβρυτα άρχισε και η ενασχόλησή του στη Φιλαρμονική του Δήμου Καλαβρύτων, όπου και ξεκίνησε πλέον και την εκμάθηση του οργάνου που αγαπούσε πιο πολύ: το κλαρίνο. Τη διαρκή του εμπειρική και θεωρητική εκπαίδευση συνέχισε αργότερα στην Φιλαρμονική του Δήμου Ακράτας, υπό την καθοδήγηση του δασκάλου του Γεωργίου Αναστασόπουλου. Τη σπουδή του κλαρίνου τη συνέχισε και μετά την ολοκλήρωση των βασικών του σπουδών.  Η σπουδή του συγκεκριμένου οργάνου τον βοήθησε στην ιχνηλασία της ελληνικής παραδοσιακής μουσικής και τον οδηγεί στις πρώτες προσπάθειες δημιουργίας και τις πρώτες δικές του μουσικές συνθέσεις. Ταυτόχρονα με τις σπουδές του στο Λύκειο ολοκλήρωσε και τις μουσικές του σπουδές στις Φιλαρμονικές των Δήμων στους οποίους βρίσκεται έως και το ξεκίνημα της στρατιωτικής του θητείας.

Επαγγελματική ενασχόληση με τη μουσική 
Παράλληλα με την εργασία του στον τραπεζικό τομέα οι πρώτες συνθέσεις του Κώστα Νικολόπουλου βρήκαν πρόσφορο έδαφος και ξεκινά την πρώτη του δουλειά ως τραγουδοποιός – συνθέτης στη δισκογραφική εταιρεία Λύρα. 

Ο Μιχάλης Ροζάκης, παλαιότερα διευθυντής του Εθνικού Ωδείου Αθηνών, άκουσε τη μουσική του και ανέλαβε να την παρουσιάσει με την κρατική ορχήστρα της ΕΡΤ στο κρατικό Ραδιόφωνο.  Στη μελοποίηση του ποιήματος του Νίκου Καββαδία Fata Morgana, από τον Κώστα Νικολόπουλο, εξαίρετη απόδοση έκανε η Ξένια Ασημάκη. Η εποικοδομητική κριτική της αδερφής του Νίκου Καββαδία, Τζένια (Ευγενία) Καββαδία, στήριξε τον νέο συνθέτη στην προσπάθειά του να συνεχίσει. 

Το 1981 ο Νικολόπουλος συνεργάστηκε με τον στιχουργό Βασίλη Μαστροκώστα σε μια σειρά από τραγούδια με θέμα τη θάλασσα και τη ζωή των ναυτικών, μια εποχή που ο Σταυρός του Νότου του Θάνου Μικρούτσικου σε στίχους του Καββαδία με παρόμοια θεματολογία είχε σημειώσει τεράστια εμπορική επιτυχία. Με την ενθάρρυνση της μετέπειτα συζύγου του Άννας Μπιθικώτση πλησίασε τον πατέρα της, τον Γρηγόρη Μπιθικώτση, ζητώντας του να τα τραγουδήσει. Ο δίσκος που προέκυψε από τη συνεργασία, Παράπονα της Πλώρης, ήταν ο τελευταίος όπου ο μεγάλος τραγουδιστής ερμήνευσε όλα τα κομμάτια. Παρά την ύπαρξη καλών τραγουδιών το άλμπουμ δεν είχε ιδιαίτερη εμπορική απήχηση και σηματοδότησε τη μερική αποχώρηση του Μπιθικώτση από τα καλλιτεχνικά δρώμενα. 

Με τη συζυγο του Άννα συνεργάστηκαν σε πολλούς δίσκους. Ανάμεσα τους το Τι ώρα νάναι του τραγουδιστή Αντώνη Καλογιάννη, όπου συμμετείχαν και οι Γιάννης Πάριος και Μάριος Τόκας και Χαρέμι των αγγέλων της Νάντιας Καραγιάννη. 

Τελευταία φορά συνεργάστηκαν ο Νικολόπουλος με τον Μπιθικώτση στο δίσκο του Σωτήρη Δογάνη Χορός η ζωή όπου βρίσκεται το κύκνειο δισκογραφικό άσμα του Μπιθικώτση, το τραγούδι «Στο Περιστέρι» σε στίχους της κόρης του Άννας. 

Παρά τη βαρύτητα που δίνει στα ελληνικά μουσικά στοιχεία, ο Νικολόπουλος  δεν δίστασε να πειραματιστεί και σε άλλα ήδη μουσικής. Στο A Wave of Melodies συνδυάζει την ορχηστική μουσική με τον ήχο παραδοσιακών μουσικών οργάνων των Ίνκας και των Περουβιανών σε μια συνάντηση με την κρητική λύρα του Πέτρου Σαριδάκη.

Προσωπική ζωή 
Είναι έγγαμος με την Άννα Μπιθικώτση και έχουν μαζί μια κόρη, τη Βάσια Νικολοπούλου.

Συνθέσεις και δισκογραφία
Περιμένοντας τα καλοκαίρια (1979), 12 τραγούδια του συνθέτη. Ερμηνεία στα 8 τραγούδια: Ξένια Ασημάκη, Στίχοι: στα τραγούδια  Νο1,3,5,6,7 ο Πάνος Φαλάρας, στο τραγούδι Νο2 η Στέλλα Παπαδάκη και στο τραγούδι Νο4 η Μαρία Κακαβόγιαννη. Ερμηνεία στα 4 τραγούδια: Βασίλης Μπάρνης. Στίχοι: στο τραγούδι  Νο1 Πάνος Φαλάρας, στα τραγούδια  Νο2,4 Μάνος Ζαχαράκης, στο τραγούδι  Νο3 Στέλλα Παπαδάκη. 
Να μη Λέμε Ονόματα (1979), 4 τραγούδια του συνθέτη. Ερμηνεία: Γιάννης Μπογδάνος. Στίχοι: στα τραγούδια Νο1,3 Πάνος Φαλάρας  στα τραγούδια Νο2,4 Μάνος Ζαχαράκης. Στο δίσκο συμμετείχαν επίσης οι Γιάννης Καλαμίτσης, Πάνος Φαλάρας, Μιχάλης Τερζής και ο Θανάσης Πολυκανδριώτης.  
Παράπονα της πλώρης (1981), 11 τραγούδια του συνθέτη. Διευθυντής ορχήστρας ο Μιχάλης Ροζάκης. Ερμηνευτής: Γρηγόρης Μπιθικώτσης. Στίχοι: Βασίλης Μαστροκώστας. Πρόκειται για μια μεγάλη συνεργασία με τραγούδια που τραγουδούν τη θάλασσα και τη ζωή των ναυτικών.
Για όσους αγαπάνε (1987), (Συνεργασία) 9 τραγούδια του συνθέτη. Ερμηνευτής: Γιάννης Καρανίκας. Στίχοι: Βασίλης Μαστροκώστας και στο τραγούδι Νο 7 ο Κώστας Ασμανίδης. Στον ίδιο δίσκο κάνει την πρώτη του επαφή με την δισκογραφία ως τραγουδοποιός ο Πάνος Παπαχριστόπουλος. 
Τι ώρα νάναι (1989), 7 τραγούδια του συνθέτη. Ερμηνευτής: Αντώνης Καλογιάννης. Στίχοι: Βασίλης Μαστροκώστας, στο τραγούδι Νο2 ο Κώστας Ασμανίδης και στο τραγούδι Νο7 η Άννα Μπιθικώτση. Στον ίδιο δίσκο συμμετέχουν οι Γιάννης Πάριος και Μάριος Τόκας. 
Χαρέμι των αγγέλων (1992), 11 τραγούδια του συνθέτη. Ερμηνεία: Νάντια Καραγιάννη. Στίχοι: Άννα Μπιθικώτση.
Χορός η ζωή (1996), 9 τραγούδια του συνθέτη + ένα βίντεο. Ερμηνευτές: Στο τραγούδι Νο 9 ο Γρηγόρης Μπιθικώτσης, στα υπόλοιπα ο Σωτήρης Δογάνης. Στίχοι: Άννα Μπιθικώτση. Εδώ ο Γρηγόρης Μπιθικώτσης βάζει την φωνή του στο τραγούδι με τον τίτλο «στο περιστέρι» όπου ο μεγάλος τροβαδούρος ερμηνεύει τα λόγια της κόρης του Άννας.  
Ιφιγένεια εν Αυλίδι (1998). Πρόκειται για την μελοποίηση της σύγχρονης απόδοσης του αρχαίου δράματος από τον ποιητή και συγγραφέα Κώστα Δεβούρο. Το συγκεκριμένο έργο παρουσιάστηκε στο Πολεμικό Μουσείο της Αθήνας σε μουσική παράσταση με κορυφαίο ερμηνευτή τον Σωτήρη Δογάνη και στην αφήγηση την Άννα Μπιθικώτση.
A Wave of Melodies (2003) με υπογραφή Konstantinos. + ένα video clip. Συνδυασμός ορχηστικής μουσικής με τον ήχο παραδοσιακών μουσικών οργάνων των Ίνκας και των κατοίκων του Περού σε μια αρμονική συνάντηση με την κρητική λύρα που παίζει ο Πέτρος Σαριδάκης.  
 Η αγάπη άργησε να 'ρθει (2013)

Συμμετοχές 
Παράλληλα με τη δική του δισκογραφία υπάρχουν τραγούδια του συνθέτη σε διάφορες συνεργασίες και σε διάφορους δίσκους καλλιτεχνών όπως: Λευτέρης Μυτιληναίος, Αλεξάνδρα, Γιάννης Λυμπέρης, Άννα Φωτίου, Σταμάτης Γονίδης, Αντύπας, Χριστιάνα, όπως τα παρακάτω ενδεικτικά:

«Μπλεχτήκανε τα Θέματα» (1986), 1 τραγούδι του συνθέτη.  Ερμηνεία: Άννα Φωτίου. Στίχοι: Βασίλης Μαστροκώστας.
«Σε Απόσταση Αναπνοής» (1989), 2 τραγούδια του συνθέτη. Ερμηνεία: Χριστιάνα. Στίχοι: Βασίλης Μαστροκώστας, στα τραγούδια Νο1,2 Άννα Μπιθικώτση. 
«Για Προδομένους»  (1990), 3 τραγούδια του συνθέτη. Ερμηνεία: Λευτέρης Μυτιληναίος, Στίχοι: Άννα Μπιθικώτση.
«Μέλι και Φωτιά» (1995), 1 τραγούδι του συνθέτη. Ερμηνεία: Αλεξάνδρα, Στίχοι: Άννα Μπιθικώτση.
«Στιγμές που Μου Πήρες» (2006), 1 τραγούδι του συνθέτη. Ερμηνεία: Σταμάτης Γονίδης. Στίχοι: Βασίλης Μαστροκώστας.
«Ένα τραγούδι με τον Γιάννη Καρανίκα» (2007), 1 τραγούδι του συνθέτη. Ερμηνεία: Γιάννης Καρανίκας. Στίχοι: Άννα Μπιθικώτση.
«Τα δικά μου ταξίδια» (2009), 3 τραγούδια του συνθέτη. Ερμηνευτής: Πάνος Τογκαρίδης. Στίχοι: Άννα Μπιθικώτση.

Παραπομπές

Πηγές 
 Καλογερόπουλος Τάκης, Λεξικό της Ελληνικής Μουσικής, εκδόσεις Γιαλλελή, 2001
 Πέτρου Δραγουμάνου, Οδηγός Ελληνικής Δισκογραφίας, εκδόσεις Νέα Σύνορα - Α.Α. Λιβάνης, Αθήνα 1990.

Εξωτερικοί σύνδεσμοι 
 Επίσημη ιστοσελίδα  http://kostasnikolopoulos.com/ 
 Λήμμα για τον συνθέτη στην musipedia.gr   
 Κώστας Νικολόπουλος: Όλα είναι μουσική…, 06/01/2019, αναφορά στο portal ειδήσεων/πολιτισμού: www.timesnews.gr

Έλληνες τραγουδοποιοί